閔冢
作者：梅堯臣
朝代：宋

paragraphs: 盜發廣陵冢，及扉開石樞。
中環走徹道，高闊可通車。
五尺銅鑄人，執兵冠服朱。
壁石刻位號，列侍幽宮隅。
殿將將軍屬，侍郎常侍俱。
啟棺見其尸，鬢斑顔未渝。
白璧十雙藉，雲母一尺鋪。
黄金塞耳鼻，千歲不腐枯。
生爲貴與富，死與人未殊。
後世逢暴禍，雖久將焉如。
堯舜及周孔，豈不固形軀。